b"\n_START_ARTICLE_\nAlbin Valentin\xc4\x8di\xc4\x8d\n_START_SECTION_\n\xc5\xbdivljenje in delo\n_START_PARAGRAPH_\nRodil se je v dru\xc5\xbeini Ivana Valentin\xc4\x8di\xc4\x8da v Pevmi (ital. Piuma) pri Gorici. Ljudsko \xc5\xa1olo je obiskoval v Podsabotinu, trgovsko \xc5\xa1olo pa v Gorici. Leta 1924 se je zaposlil v gori\xc5\xa1ki Narodni knjigarni. Sodeloval je s kulturnimi delavci, predvsem pa z Zorkom Jelin\xc4\x8di\xc4\x8dem, odvetnikom in tajnikom dru\xc5\xa1tva Adrija in Zveze prosvetnih dru\xc5\xa1tev  Avgustom Sfiligojem ter pisateljem Francetom Bevkom. Kot trgovski potnik je s kolesom prekri\xc5\xbearil vse kraje od Vipave do Trente, Idrije, Podbrda in Gori\xc5\xa1kih Brd, sprejemal naro\xc4\x8dila od \xc5\xa1ol, ob\xc4\x8din in drugih, posebno od prosvetnih in turisti\xc4\x8dnih dru\xc5\xa1tev, katerih tajniki in predsedniki so mu za Jelin\xc4\x8di\xc4\x8da izro\xc4\x8dali po\xc5\xa1to, njim pa je izro\xc4\x8dal Jelin\xc4\x8di\xc4\x8devo in po\xc5\xa1to drugih rodoljubov. Bil je zanesljiv kurir med Gorico in pode\xc5\xbeeljem. Po fa\xc5\xa1isti\xc4\x8dni prepovedi slovenskih dru\xc5\xa1tev je zavzeto sodeloval v podtalnem protifa\xc5\xa1isti\xc4\x8dnem boju za ohranitev slovenske narodne skupnosti v Italiji. Zelo je bil koristen za vzdr\xc5\xbeevanje zveze med Gorico  in pode\xc5\xbeeljem, kjer je poznal mnogo \xc4\x8dlanov organizacije TIGR. Po Jelin\xc4\x8di\xc4\x8devi izselitvi iz Gorice na Bukovo 1929 je od njega po kurirjih prejemal \xc5\xa1ifrirana pisma zase in za nekatere v Gorici. Valentin\xc4\x8di\xc4\x8d je po italijanskih aretacijah in pobegih tigrovcev v Jugoslavijo spomladi 1930 obnavljal pretrgane zveze organizacije TIGR.  Od svojih zaupnikov v vseh ve\xc4\x8djih krajih pa je vse do za\xc4\x8detka vojne prejemal podatke o fa\xc5\xa1istih. Deloval je vse do pomladi leta 1941, ko je bil po italijanskem napadu na Jugoslavijo aretiran in poslan v internacijo v kraj Citt\xc3\xa0 Sant'Angelo v pokrajini Pescara. Po kapitulaciji Italije se je vrnil v Gorico in tu delal v knjigarni ter sodeloval z narodnoosvobodilno borbo in zalagal partizanske tehnike s tiskarskim materialom."